作者:趙以夫
標題:沁園春
內容:秋入書幃，漏箭初長，燻爐未灰。向酒邊陶寫，韓情杜思，案頭料理，漢蠹秦煨。天有高情，世無慧眼，剛道先生是不齋。人都笑，這當行鋪席，又不成開。忘懷。物外徘徊。與鷗鷺同盟兩莫猜。似琉璃匣裡，光涵牛鬥，鳳凰臺上，聲挾風雷。寶汞一錢，冰銜三字，浮利浮名安在哉。太平也，要泥金鏤玉，除是公來。